爲劉君符賦樂山詩
作者：陸文圭
朝代：宋

paragraphs: 山體本至靜，仁體亦如之。
樂者有深味，魯論無費辭。
目玩唯自得，心契若有期。
逝川同一旨，妙理無容窺。
劉公本好古，雅志非好奇。
諸君爲著語，殆類愛山詩。
泉石涵清思，松柏媚幽姿。
古來山中人，此道未必知。
蠟屐毋乃癖，拄笏殆成癡。
獨有首陽高，薇苦甘如飴。
得仁即無怨，千載真吾師。